CELEX: 32021R0933
Language: hu
Date: 2021-06-09 00:00:00
Title: A Bizottság (EU) 2021/933 végrehajtási rendelete (2021. június 9.) az (EU) 2017/39 végrehajtási rendelettől a Covid19-világjárvány okozta válság kezelésére irányuló egyes intézkedések tekintetében való eltérésről

2021.6.10.   
               
               
                  HU
               
               
                  Az Európai Unió Hivatalos Lapja
               
               
                  L 204/16
               
            
         A BIZOTTSÁG (EU) 2021/933 VÉGREHAJTÁSI RENDELETE
         (2021. június 9.)
         az (EU) 2017/39 végrehajtási rendelettől a Covid19-világjárvány okozta válság kezelésére irányuló egyes intézkedések tekintetében való eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 25. cikkére,
         mivel:
         
                     (1)
                  
                  
                     Az (EU) 2017/39 bizottsági végrehajtási rendelet (2) 1. cikkének (2) bekezdése meghatározza a tanév fogalmát az 1308/2013/EU rendelet 23. cikkében említett program (a továbbiakban: iskolaprogram) alkalmazásában. A tagállamok által a Covid19-világjárvány kezelése érdekében bevezetett intézkedések – köztük az oktatási intézmények ideiglenes bezárása – a 2020/2021-es tanévben zavart okoztak az iskolaprogram végrehajtásában. Ezek az intézkedések átmenetileg megakadályozták a gyümölcsök, a zöldségek és a tej oktatási intézményekben történő szétosztását, valamint a kísérő oktatási intézkedések és a népszerűsítéssel, nyomon követéssel, valamint értékeléssel kapcsolatos tevékenységek végrehajtását. Ezért helyénvaló az (EU) 2017/39 végrehajtási rendelet 1. cikkének (2) bekezdésétől eltérve meghosszabbítani a 2020/2021-es tanévet annak érdekében, hogy a tagállamok 2021. szeptember 30-ig folytathassák a szóban forgó tanévre tervezett tevékenységeket.
                  
               
                     (2)
                  
                  
                     Az (EU) 2017/39 végrehajtási rendelet 4. cikkének (3), (4) és (5) bekezdése, valamint 5. cikkének (3) bekezdése meghatározza azt az időszakot, amelyre a termékek biztosítására és elosztására, valamint a kísérő oktatási intézkedésekre vonatkozó támogatási kérelmek vonatkozhatnak, továbbá megállapítja a támogatási kérelmek benyújtásának és az iskolaprogram keretében nyújtott támogatás kifizetésének határidejét. Tekintettel a 2020/2021-es tanév időtartamának meghosszabbítására, az iskolaprogram keretében 2021. július 31. után végzett tevékenységekre vonatkozó támogatási kérelmek tekintetében eltérést kell biztosítani az (EU) 2017/39 végrehajtási rendelet 4. cikkének (3), (4) és (5) bekezdésétől, valamint 5. cikkének (3) bekezdésétől annak érdekében, hogy a kérelmek két hétnél rövidebb időszakokra is vonatkozhassanak, valamint meg kell határozni a támogatási kérelmek benyújtásának és a támogatás kifizetésének határidejét.
                  
               
                     (3)
                  
                  
                     Az (EU) 2017/39 végrehajtási rendelet 7. cikkének (3) bekezdése szabályokat állapít meg az igénybe nem vett uniós támogatásoknak az iskolaprogramban részt vevő azon tagállamok közötti újraelosztására vonatkozóan, amelyek értesítést küldtek arról, hogy készek a részükre megállapított indikatív előirányzatnál magasabb összeget is felhasználni. Az indikatív előirányzatból egy másik tagállam részére újraelosztható összeg az alapján kerül megállapításra, hogy az érintett tagállam milyen mértékben használta fel az uniós támogatás végleges előirányzatát az előző tanévben. A tagállamok által a Covid19-világjárvány kezelése érdekében bevezetett, kijárási korlátozásokkal kapcsolatos szabályok – köztük az oktatási intézmények ideiglenes bezárása – a 2020/2021-es tanévben az uniós támogatások felhasználásának visszaeséséhez vezethetnek. Ezért helyénvaló az (EU) 2017/39 végrehajtási rendelet 7. cikkének (3) bekezdésétől eltérve arról rendelkezni, hogy az uniós támogatás kérelmekben foglalt összegeken felüli részének a 2022/2023-as tanévben az iskolaprogramban részt vevő tagállamok közötti újraelosztása során a 2020/2021-es tanévben felhasznált uniós támogatás mértéke ne kerüljön figyelembevételre.
                  
               
                     (4)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            
               (1)   Az (EU) 2017/39 végrehajtási rendelet 1. cikkének (2) bekezdésétől eltérve a 2020/2021-es tanév időtartama 2021. szeptember 30-ig meghosszabbításra kerül.
            
            
               (2)   Az (EU) 2017/39 végrehajtási rendelet 4. cikkének (3) bekezdésétől eltérve a 2020/2021-es tanév 2021. július 31. után megvalósuló tevékenységeihez kapcsolódó támogatási kérelmek két hétnél rövidebb időszakokra is vonatkozhatnak.
            
            
               (3)   Az (EU) 2017/39 végrehajtási rendelet 4. cikkének (4) és (5) bekezdésétől eltérve a 2020/2021-es tanév 2021. július 31. után megvalósuló tevékenységeihez kapcsolódó támogatási kérelmeket 2021. szeptember 30-ig kell benyújtani. E határidő túllépése esetén a támogatás nem kerül kifizetésre.
            
            
               (4)   Az (EU) 2017/39 végrehajtási rendelet 5. cikkének (3) bekezdésétől eltérve az illetékes hatóságok 2021. október 15-ig fizetik ki a 2020/2021-es tanév 2021. július 31. után megvalósuló tevékenységeihez kapcsolódó támogatást
            
            
               (5)   Az (EU) 2017/39 végrehajtási rendelet 7. cikke (3) bekezdésének első albekezdésétől eltérve az említett albekezdésben megállapított számítás nem alkalmazandó a 2022/2023-as tanévre vonatkozó uniós támogatás végleges előirányzatának kiszámítására.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.).